Helle Thorning-Schmidt hyrer ofte Flyvevåbnets Challenger-fly til tjenesterejser. Men personalet på Flyvestation Aalborg, hvor Challenger-flyet har hjemme, har tilsyneladende fået mere end nok af statsministerens særlige ønsker til, hvilken kaffe der serveres om bord. Det skriver BT. Ifølge BT raser alt fra oberstløjtnanter, majorer, kaptajner, specialister, kantinemedarbejdere og VIP-servicefolk over, at Helle Thorning ikke vil drikke den kaffe, der bliver serveret på flyet. I interne mailudvekslinger får personalets fortørnelse frit løb: - Det kan ikke være rigtigt, at vi skal hoppe på den måde, blot fordi vi skal flyve med statsministeren, skriver en afdelingsleder fra Flyvestation Aalborg ifølge BT i en mail 22. februar med emneordet 'Indkøb af kaffe'. Videre i mailen til to andre topfolk i forsvaret står der ifølge avisen: - Hvad sker der, hvis hun rejser med SAS? Drikker hun så ikke den kaffe, SAS serverer? Forsvaret har i en årrække haft en storkundeaftale med den danske kaffeproducent BKI, der leverer flere særlige udgaver af Danmarks mest solgte kaffe, BKI Ekstra, til forsvaret. Kaffen anvendes overalt i Forsvaret, men statsministeren foretrækker Nescafé, ikke i glas men i små breve. Balladen begyndte ifølge BT den 15. februar, hvor Flyvevåbnets særlige VIP-koordinator angiveligt bad om, at der til statsministeren blev indkøbt Nescafé Cappucino, Nescafé Latte Macchiato og Nescafé Original i portionsposer. Cafeteriadamen på Flyvestation Aalborg, hvor flyene er baseret, gjorde samme morgen opmærksom på, at Forsvaret ikke må købe Nescafé. Flyvestationens sektionschef fik dog alligevel anskaffet den særlige kaffe. Til gengæld begik han den fejl at købe Nescafé Original på glas. VIP-koordinatoren indskærpede herefter over for sektionschefen, at det skal være Nescafé Original i portionsposer, og her begyndte balladen: - Gæt hvor megen tid på vi har brugt på den sag, skriver en kantinechef på Aalborg Flyvestation til sin sektionsleder, der bragte sagen videre til en oberstløjtnant. - I disse tider var det måske på tide, vi fik gjort op med disse uvaner. Jeg har svært ved at forstå, at det kan være vigtigt med den ene eller den anden slags kaffe, skriver han og beklager sig samtidig over, at en kantineleder har brugt sit eget kreditkort på at købe kaffe i SuperBest. Hverken Statsministeriet eller Forsvaret ønsker at kommentere sagen overfor BT.

Referat:
Statsminister Helle Thorning-Schmidt vil ikke drikke BKI-kaffe om bord på Challenger-flyet, og hendes særlige kaffeønsker forarger på Flyvestation Aalborg.